Euroopa Parlamendi resolutsioon,

22. aprill 2008,

tähelepanekutega, mis on Euroopa Liidu 2006. eelarveaasta üldeelarve täitmisele heakskiidu andmist käsitleva otsuse lahutamatu osa, II jagu – Nõukogu

EUROOPA PARLAMENT,

võttes arvesse Euroopa Liidu 2006. eelarveaasta üldeelarvet [1];

võttes arvesse Euroopa ühenduste 2006. eelarveaasta lõplikku raamatupidamise aastaaruannet – I köide (C6-0364/2007) [2];

võttes arvesse nõukogu aastaaruannet eelarve täitmisele heakskiitu andvale asutusele 2006. eelarveaastal läbi viidud siseauditite kohta;

võttes arvesse kontrollikoja aastaaruannet eelarve täitmise kohta 2006. eelarveaastal ja kontrollikoja eriaruandeid koos auditeeritud asutuste vastustega [3];

võttes arvesse vastavalt EÜ asutamislepingu artiklile 248 tehtud kontrollikoja kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [4];

võttes arvesse EÜ asutamislepingu artikli 272 lõiget 10 ning artikleid 274, 275 ja 276;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 71 ja V lisa;

võttes arvesse eelarvekontrollikomisjoni raportit (A6-0096/2008);

1. märgib, et 2006. aastal oli nõukogule eraldatud kulukohustuste assigneeringuid kogusummas 626102378,31 eurot (2005. aastal 586182640,52 eurot), mille kasutusmäär oli 91,79 %, mis on madalam kui 2005. aastal (96,69 %);

2. märgib, et pärast tekkepõhise raamatupidamise kasutuselevõttu 1. jaanuaril 2005 näitavad nõukogu finantsaruanded positiivset majandustulemust summas 90578934 eurot ning ühesuguseid summasid (498579523 eurot) varade ja kohustuste puhul;

3. peab kahetsusväärseks, et erinevalt teistest institutsioonidest ei esita nõukogu parlamendile aasta tegevusaruannet, viidates 1970. aasta aumeeste kokkuleppele (nõukogu 22. aprilli 1970. aasta istungi protokollis jäädvustatud resolutsioon) ja vastavate nõuete puudumisele finantsmääruses; kutsub nõukogu üles mõtlema uuesti läbi otsust mitte avaldada ja edastada Euroopa Parlamendile tegevusaruannet, et täita paremini aruandekohustust üldsuse ja maksumaksjate ees;

4. osutab Euroopa Kontrollikoja leiule tema ülalmainitud aastaaruande punktis 10.14, mille kohaselt pikendas nõukogu Euroopa Ülemkogu kohtumistel kasutatavate telekommunikatsiooniteenuste osutamise lepingut ja põhjendas seda pikendamist ebakorrektselt, viidates finantsmääruse rakenduseeskirjade artikli 126 lõike 1 punktile e;

5. nõustub siinkohal kontrollikojaga, et enne lepingu lõppemist oleks tulnud korraldada avatud pakkumismenetlus; kuid mõistab erakorralisi asjaolusid, millele nõukogu oma vastuses viitab, nimelt et nõukogu sekretariaadi kõik jõupingutused tuli koondada projektidele, mis olid seotud uue hoone LEX kasutuselevõtmisega; märgib, et 2007. aastal pikendati lepingut veel kord ilma pakkumismenetluseta; tunneb siiski heameelt asjaolu üle, et alustati uut hankemenetlust, mille tulemusel peaks sõlmitama uus leping alates 2008. aasta juulist;

6. märgib rahuloluga, et nõukogu suutis vähendada ligikaudu kahe kolmandiku võrra endise A- ja B-kategooria ametnikele enne 31. detsembrit 1997 määratud kasutamata hüvitatava puhkuse päevi; märgib, et nõukogu haldusüksus andis kohustusliku korralduse likvideerida täielikult kõnealused puhkusepäevade varud 2009. aastaks, ja ergutab nõukogu sellest ise määratud tähtajast kinni pidama;

7. tunneb heameelt asjaolu üle, et nõukogu peasekretariaadi uued lähetusi käsitlevad sise-eeskirjad majutuskulude kohta jõustusid 1. juunil 2007, st varem kui nõukogu oli algselt ette näinud (oktoobris 2007) 2005. eelarveaastat puudutavate kontrollikoja tähelepanekute suhtes võetud järelmeetmetes;

8. võtab rahuloluga teadmiseks töökonna loomise ja selle antud soovitused nõukogu liikmete delegaatide reisikulude hüvitamise süsteemi uuendamiseks; toetab nõukogu kavatsust jätkata liikmesriikide esitatud aruannete ranget kontrollimist, kuni 2009. aasta alguses kasutusele võetava uue elektrooniliste sissepääsukaartide süsteemi korraliku toimimiseni;

9. märgib, et üldiste haldusküsimuste teenistusele anti ajavahemikus 1. jaanuar 2005 kuni 1. juuli 2007 ülesanne muu hulgas kooskõlastada ja jälgida siseaudiitori soovituste rakendamist, millega takistati siseaudiitorit tagamast omaenda soovituste järelmeetmeid; tunneb heameelt asjaolu üle, et see vastutus anti nüüd tagasi siseaudiitorile;

10. juhib tähelepanu sellele, et nimetatud aumeeste kokkuleppes nähakse Euroopa Parlamenti käsitlevas eelarvejaos ette, et "nõukogu kohustub mitte tegema muudatusi Euroopa Parlamendi kulude esialgses eelarvestuses. See kohustus on siduv üksnes niivõrd, kui kõnealune kulude esialgne eelarvestus ei ole vastuolus ühenduse sätetega, eelkõige mis puudutab ametnike personalieeskirju ja ühenduste muude teenistujate teenistustingimusi ning institutsioonide asukohta";

11. kordab arvamust, et aumeeste kokkuleppe vanust ning kasutatud sõnade ja neile omistatava tähenduse või tõlgenduse olulist lahknevust silmas pidades tuleks kokkulepe läbi vaadata; on arvamusel, et praegu ei ole igal juhul takistusi, miks nõukogu suhtes ei peaks kehtima tavapärane heakskiidu andmise menetlus nagu teiste institutsioonide suhtes;

12. tunneb sellega seoses heameelt asjaolu üle, et nõukogu ning kõik teised ühenduse institutsioonid ja asutused tunnustavad väljakujunenud tava, mille kohaselt Euroopa Parlament annab heakskiidu nende peasekretäride tegevusele eelarve täitmisel, kuid peab selgelt kahetsusväärseks asjaolu, et finantsmäärus ei sisalda mitte mingisuguseid viiteid sellele menetlusele, vaid ainult komisjonile heakskiidu andmise menetlusega seotud sätteid;

13. nõuab maksimaalset läbipaistvust ühise välis- ja julgeolekupoliitika (ÜVJP) valdkonnas; palub nõukogul tagada, et vastavalt 17. mai 2006. aasta institutsioonidevahelise kokkuleppe (Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta) [6] punktile 42 ei kajastuks nõukogu eelarves ÜVJPga seotud tegevuskulud;

14. nõuab tungivalt, et nõukogu näitaks ära kulude täpse olemuse punkt punkti haaval Euroopa Liidu 2006. eelarveaasta üldeelarve nõukogu käsitleva II jao jaotises 3 ("Institutsiooni erimissioonide täitmisega seotud kulud"), [7] et võimaldada Euroopa Parlamendil kontrollida, kas järgitakse nimetatud institutsioonidevahelist kokkulepet; jätab endale õiguse võtta vajaduse korral meetmeid, kui kokkulepet rikutakse;

15. palub nõukogul esitada Euroopa Parlamendile üksikute Euroopa julgeoleku- ja kaitsepoliitika missioonide ning ELi eriesindajate (kelle tegevust väidetavasti korrapäraselt kontrollitakse ja hinnatakse) tegevuse järelhindamise.

[1] ELT L 78, 15.3.2006.

[2] ELT C 274, 15.11.2007, lk 1.

[3] ELT C 273, 15.11.2007, lk 1.

[4] ELT C 274, 15.11.2007, lk 130.

[5] EÜT L 248, 16.9.2002, lk 1.

[6] ELT C 139, 14.6.2006, lk 1.

[7] ELT L 78, 15.3.2006, lk I/273.

--------------------------------------------------